กฎกระทรวง (พ.ศ.2538) ออกตามความในพระราชบัญญัติเงินทดแทน พ.ศ.2537
กฎกระทรวง
(พ.ศ. ๒๕๓๘)
ออกตามความในพระราชบัญญัติเงินทดแทน
พ.ศ. ๒๕๓๗[๑]
 

อาศัยอำนาจตามความในมาตรา ๖ และมาตรา ๒๔ แห่งพระราชบัญญัติเงินทดแทน
พ.ศ. ๒๕๓๗ รัฐมนตรีว่าการกระทรวงแรงงานและสวัสดิการสังคมออกกฎกระทรวงไว้
ดังต่อไปนี้

ในกรณีที่นายจ้างและลูกจ้าง หรือผู้มีสิทธิตามมาตรา ๒๐ แล้วแต่กรณี
ตกลงกันจ่ายค่าทดแทนในคราวเดียวกันเต็มจำนวนหรือเป็นระยะเวลาอย่างอื่น
นายจ้างจะหักส่วนลดได้ในอัตราร้อยละสองต่อปีของค่าทดแทนที่ลูกจ้างหรือผู้มีสิทธิตามมาตรา
๒๐ ได้รับจากนายจ้าง


ให้ไว้ ณ วันที่ ๒๐ กุมภาพันธ์ พ.ศ. ๒๕๓๘
ยุทธ อังกินันทน์
รัฐมนตรีช่วยว่าการฯ ปฏิบัติราชการแทน
รัฐมนตรีว่าการกระทรวงแรงงานและสวัสดิการสังคม
หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่มาตรา ๒๔ แห่งพระราชบัญญัติเงินทดแทน พ.ศ. ๒๕๓๗
บัญญัติให้การจ่ายค่าทดแทนตามมาตรา ๑๘ หรือมาตรา ๑๙ นายจ้างและลูกจ้าง หรือผู้มีสิทธิตามมาตรา
๒๐ แล้วแต่กรณี จะตกลงกันจ่ายค่าทดแทนในคราวเดียวเต็มจำนวนหรือเป็นระยะเวลาอย่างอื่นก็ได้
แต่นายจ้างจะหักส่วนลดเกินอัตราที่กำหนดในกฎกระทรวงไม่ได้ จึงจำเป็นต้องออกกฎกระทรวงนี้





ศรินรัตน์/ปรับปรุง
๑๓ สิงหาคม ๒๕๖๓

อรญา/ตรวจ
๒๕ สิงหาคม ๒๕๖๓

[๑] ราชกิจจานุเบกษา
เล่ม ๑๑๒/ตอนที่ ๑๑ ก/หน้า ๓/๒๓ มีนาคม ๒๕๓๘